**Ibn Arabi** (født 25. juli 1165, død 8. november 1240) var en sufimester, filosof, dikter og forfatter til en rekke kjente avhandlinger om islams esoteriske aspekter. Hans fullstendige navn er **Abū abd-Allah Muhammad ibn al-`Arabi** (**أبو عبد الله محمد بن علي بن محمد بن العربي الحاتمي الطائي**). Hans fremste verk om sufisme, *Al-Futuhat al-Makkiyya* (*Mekkaåpenbaringene*) er et omfattende oppslagsverk på 560 kapitler. Hovedemnet omfattet metafysikk, kosmologi, forholdet mellom religion og vitenskap, rettsfilosofi, og åndelig tolkning av islamske ritualer.

Liv og virke
------------

Ibn Arabi med to studenter, persisk miniatyr fra 1500-tallet.
Ibn Arabi ble født i en velstående muslimsk familie i den mauriske byen Murcia (sørlige Spania). Åtte år gammel begynte han å studere islam i Sevilla. Han viste tidlig en forkjærlighet for islams mystikk, sufisme og ble innvigd i sufismens hemmeligheter av to kvinnelige mestre, Jasmin fra Marchena (60 km sør for Sevilla) og Fatima fra Córdoba. Da Ibn Arabi avsluttet sin formelle skolering i hjemtraktene reiste han østover på jakt etter økt kunnskap. Han nådde Mekka i 1202 hvor han ble tatt imot av en persisk adelsfamilie fra Isfahan. Han ble inntatt i Nizam, familiens datter, som han møtte for første gang ved den hellige kaba. I sin diktsamling *Tarjuman a-Ashwaq* beskrev han hennes sjeldne skjønnhet og klokskap.

Hans besøk i Mekka, hvor han ble værende i tre år, ble begynnelsen på et omfattende litterært forfatterskap. Han tilbrakte også mange år med å reise rundt i Nord-Afrika, Syria, Palestina, Irak og Tyrkia. «Den største mesteren» (*al-shaikh al-akbar*), som han ble kalt av den senere sufistiske tradisjonen, er forstått til å bety at ingen andre hadde vært i stand til å gå i den filosofiske dybden av islamsk tro slik som han gjorde. Han døde i Damaskus i 1240 hvor han ble begravd.

Forfatterskap
-------------

Ibn Arabi har forfattet mer enn 500 titler av store og små bøker, men han er i hovedsak kjent for to mystiske avhandlinger, *Al-Futuhat al-Makkiyya* (*Mekkaåpenbaringene*) og *Fusus al-hikam* (*Visdommens edelsteiner*). Sistnevnte kan sies å romme kjernen i hans esoteriske undervisning og dens innflytelse på islamsk mystikk er stor. Utenfor den islamske verden var hans tanker stort sett ukjente fram til moderne tid. I Sverige ble blant annet maleren og den muslimske konvertitten Ivan Aguéli og poeten Gunnar Ekelöf blant de som ble inspirert av Ibn Arabis mystikk.

Ibn Arabi i oversettelse
------------------------

Oversettelser til svensk
* *Muhyiddin ibn Arabi: en minnesbok*, 1998, ISBN 91-88992-19-5, redigert av Stephen Hirtenstein og Michael Tiernan (Alhambra)
* *Fakhr al-din Araqi, Gnistornas bok*, 2005, ISBN 91-85503-00-2. Kommentar til Ibn Arabis *Fusus al-hikam* og har en presentasjon av Ibn Arabis liv i innledningen.

Referanser
----------

1. ↑   www.britannica.com[Hentet fra Wikidata]
2. ↑  «Ibn al-'Arabi, Muhyi al-Din (1164-1240)», *Muslim Philosophy*
3. 1 2 3 4  *The Meccan Revelations*. 1900-1999
4. ↑  Williams, Jo: «Marchena» Arkivert 15. desember 2014 hos Wayback Machine. *Andalucia.com*
5. 1 2  «Ibn Arabi», *Stanford Encyclopedia of Philosophy*

Eksterne lenker
---------------

* The Muhyiddin Ibn Arabi Society
* Ibn al-Arabi Foundation
* Some Texts on & by Muhyi al-Din Ibn Arabi

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Stanford Encyclopedia of Philosophy **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NLA **·** NDL **·** NKC **·** ICCU **·** BNE **·** CiNii **·** KulturNav
 |